Yfirmaður Alþjóðaheilbrigðismálastofnunarinnar vill láta rannsaka frekar uppruna kórónuveirunnar, meðal annars þá tilgátu að hún hafi borist frá rannsóknarstofu í Kína. Hann segir að ekki sé búið að útiloka neinar tilgátur um uppruna veirunnar.
Kínverskir vísindamenn og sérfræðingar á vegum Alþjóðaheilbrigðismálastofnunarinnar kynntu í gær skýrslu um rannsókn sem fram fór í Kína í janúar um kórónuveiruna og uppruna hennar. Í skýrslunni segir að enn sé uppruni veirunnar ekki ljós, en líklegasta skýringin sé að hún hafi borist í menn frá leðurblökum í gegnum þriðja hýsil. Sú tilgáta að veiran hafi borist frá rannsóknarstofu í Wuhan sé afar ólíkleg. Peter Ben Embarek, sem fór fyrir hópi sérfræðinga Alþjóðaheilbrigðismálastofnunarinnar í Kína, sagði í gær að ekki væri þó hægt að útiloka neitt í þeim efnum. Tedros Ghebreyesus, yfirmaður stofnunarinnar, kveður þær skýringar sem fram komi í skýrslunni ekki fullnægjandi og að upprunann verði að rannsaka frekar. Hann segir að fram hafi komið í samtölum við þá sem tekið hafi þátt í rannsókninni í Kína að erfiðlega hafi gengið að fá frumgögn frá heimamönnum. Ráðamenn í Peking segja hins vegar að viðhaft hafi verið fullt gagnsæi. Bandaríkjamenn hafa gagnrýnt framgöngu og upplýsingagjöf Kínverja í kórónuveirufaraldrinum. Í gær birtu þeir ásamt þrettán öðrum ríkjum yfirlýsingu um nýbirta skýrslu og sögðu þar skorta bæði mikilvægar upplýsingar og gögn.
Yfirmaður Alþjóðaheilbrigðismálastofnunarinnar segir ekki búið að útiloka neina tilgátu um uppruna kórónuveirunnar. Hann vill frekari rannsókn - þar á meðal á hvort veiran hafi borist frá rannsóknarstofu í Wuhan.